Billie Jean
Billie Jean – 1983 m. išleista daina bei singlas tuo pačiu pavadinimu iš šeštojo Maiklo Džeksono albumo „Thriller“. Dainą prodiusavo ir įrašė M. Džeksonas kartu su prodiuseriu Quincy Jones. Dainoje vyrauja Dance-pop, R&B, fanko, Post-disco stiliai. „Billie Jean“ pasakoja apie merginą tuo pačiu vardu, teigiančią, kad dainos lyrinis herojus yra jos gimusio vaiko tėvas, kuris neigia šį faktą. M. Džeksonas teigė, kad dainos tekstas simbolizuoja ištikimų gerbėjų kaltinimus jo vyresniems broliams iš grupės „The Jackson 5“ laikų. Tuo tarpu atlikėjo bibliografas J. Randy Taraborrelli teigė, kad M. Džeksonas dainą sukūrė pagal 1981 m. jo gautus laiškus iš nepažįstomios, teigusios, kad pagimdė du atlikėjo vaikus. „Billie Jean“ singlas pasiekė topų viršūnes JAV, JK, Kanados, Prancūzijos, Švecarijos ir Belgijos sąrašuose, taip pat pasiekė geriausių dainų TOP10 sąrašus daugelyje kitų šalių. Šis singlas tapo geriausiai parduodamu M. Džeksono kūrybos dainų po „ABC“, „The Love You Save“ ir „I'll Be There“ singlų nuo 1970 m. Šis singlas tapo vienu geriausiai parduodamų 1983 m. singlų ir padėjo albumui „Thriller“ tapti populiariausiu visų laikų albumu. Šis albumas 2023 m. duomenimis buvo parduotas daugiau nei 70 milijonų kopijų tiražu. M. Džeksono „Billie Jean“ atlikimas 1983 m. TV programoje „Motown 25: Yesterday, Today, Forever“ buvo nominuotas „Primetime Emmy“ apdovanojimui. Taip pat šio pasirodymo metu pirmą kartą M. Džeksonas atliko „Mėnulio eiseną“. Dainos vaizdo klipas, režisuotas Steve Barron, buvo pirmasis neįprastai dažnai rodomas juodaodžio atlikėjo vaizdo klipas MTV kanale. Kartu su kitais albumo „Thriller“ vaizdo klipais „Billie Jean“ padėjo iškelti MTV kanalo kultūrinę svarbą ir padarė vaizdo klipus populiariosios kultūros dalimi. Tarp kitų apdovanojimų šis singlas laimėjo du „Grammy“ apdovanojimus, laimėjo Amerikos muzikos apdovanojimą. Žurnalas „Billboard“ šią dainą išrinko antra geriausia 1983 m. daina. „Rolling Stone“ ir MTV 2000 m. rinkimuose „Billie Jean“ buvo išrinkta šešta geriausia pop daina nuo 1963 m. Daina įtraukta į Rokenrolo šlovės muziejaus „500 dainų, kūrusių rokenrolą“ sąrašą.